
Narva Linnavolikogu määruse eelnõu

“Narva Linnavalitsuse Projektide, Ettevõtluse ja Turismi Ameti koosseisu kinnitamine” juurde

Narva Linnavalitsus on esitanud Narva Linnavolikogusse määruse eelnõu uue ametiüksuse Narva Linnavalitsuse Projektide, Ettevõtluse ja Turismi Ameti moodustamise kohta. Seoses sellega tekib vajadus kinnitada nimetatud ametiasutuse struktuur. 

Narva Linnavalitsuse Projektide, Ettevõtluse ja Turismi Ameti põhimääruse eelnõu kohaselt hakkab Ameti pädevusse kuuluma projektidealane tegevus, eelkõige linna arenguks finantsressurside kaasamine Euroopa Liidu struktuurifondidest ja teistest abiprogrammidest, samas projektialase töö koordineerimine Narva Linnavalitsuse ametiüksuste vahel, koostöö tegemine teiste omavalitsuste, asutuste ja eraettevõtetega projektide ettevalmistamisel ja elluviimisel.

Samas kuulub ameti pädevusse ettevõtluse arendamiseks soodsate tingimuste loomine Narva linna piirkonnas potentsiaalsete investorite meelitamiseks läbi olemasolevate ja plaanitavate meetmete realiseerimise. Amet tegeleb ka linna tähtsamate valdkondade statistika kogumise, ümbertöötlemise ja tõlgendamisega.

Amet hakkab tegelema ka linna positiivse maine kujundamisega väljastpoolt Narva linna ning turismialase tegevusega Narva linnas. Amet koordineerib ka Narva Turismiinfokeskuse tööd koostöös Ettevõtluse Arendamise Sihtasutusega. 

Nende ülesannete täitmiseks teeb Narva Linnavalitsus ettepaneku moodustada Projektide, Ettevõtluse ja Turismi Ametisse 15 ametikohta, nende hulgas:

· Juhataja, kelle pädevusse kuulub osakonna üldine juhtimine ja esindamine.

· Jurist, Ameti juriidilise teenindamiseks, s.h. projektide elluviimisega seotud lepingulistes küsimustes.

· Nõunik, kes vastutab Narva linna arengukava ja strateegia väljatöötamise eest ja teostab kontrolli selle täitmise üle, tegeleb linna erinevate eluvaldkondade statistika kogumisega ja Maine- ja Turismiosakonna töö koordineerimisega.

· Referent, kes korraldab Ameti asjaajamist, teostab dokumentatsiooni tõlget, tegutseb juhiabina.

· Peaspetsialist (Maine- ja Turismiosakond), kes vastutab turismialaste materjalide väljatöötamise ja levitamise eest, teeb koostööd kohalike turismifirmadega Narva piirkonna reklaamimisel väljastpoolt linna, osaleb turismimessidel, koordineerib Narva Turismiinfokeskuse tööd.

· Spetsialist (Maine- ja Turismiosakond), kelle pädevusse kuulub Narva Turismiinfokeskuse töö korraldamine ja informatsiooni edastamine linna külalistele.

· Osakonna juhataja (Projektide osakond), kes korraldab Projektide osakonna tööd, osaleb projektide väljatöötamisel ja elluviimisel ning Narva linna arengukava ja strateegia väljatöötamisel. Samas täidab Projektide osakonna juhataja Ameti direktori asetäitja funktsioone.

· Peaspetsialist (Projektide osakond), kes korraldab koostööd teiste omavalitsuste ja asutustega Eestis ja välisriikides projektilases tegevuses, töötab välja ja viib ellu projekte.

· Vanemspetsialist (Projektide osakond), kes töötab välja ja viib ellu linna arenguga seotud projekte.

· Vanemspetsialist (Projektide osakond), kes töötab välja ja viib ellu linna arenguga seotud projekte.

· Peaspetsialist (Ettevõtluse osakond), kes suunab Ettevõtluse osakonna tegevust, osaleb ettevõtluse soodustamisele suunatud meetmete väljatöötamises ja rakendamises, korraldab koostööd teiste omavalitsuste ja asutustega Eestis ja teistes riikides ettevõtluse arendamise valdkonnas.

· Peaspetsialist (Ettevõtluse osakond), kes töötab välja ja viib ellu ettevõtluse soodustamisele suunatud meetmeid, teostab kontrolli linna erinevate meetmete raames saadud toetuse kasutamise üle ettevõtjate ja mittetulundusühingute poolt.

· Vanemspetsialist (Ettevõtluse osakond), kelle põhiülesannete hulka kuulub Narva investeerimispassi haldamine, ettevõtluse alase statistika kogumine, ettevõtjate koolituste korraldamine, osalemine ettevõtluse soodustamisele suunatud meetmete väljatöötamises ja rakendamises.

· Autojuht (abiteenistuja).

· Koristaja (abiteenistuja).

Narva Linnavalitsuse Projektide, Ettevõtluse ja Turismi Ameti raamatupidamist plaanitakse teostada Narva Linnakantselei raamatupidamise koosseisus. 

Georgi Ignatov

Narva Linna Arenduse ja Ökonoomika Ameti direktor

